For Bent Bøgsted (DF) er valgkampen ovre, selv om det sidste kryds endnu ikke er sat. Han er torsdag allerede ude og fjerne valgplakater.

Efter Bent Bøgsted (DF) torsdag formiddag havde afgivet sin stemme i Dybvad, sluttede han samtidig sin valgkamp. Kort efter tog han med sin søn ud for at fjerne valgplakater. - Jeg tror egentlig, at de fleste de har bestemt sig for, hvem de vil stemme på. Ved tvivlerne tror jeg mere, de er i tvivl om, hvilket parti de skal stemme på. Dem, der vil stemme personlig, de har nok bestemt sig, siger Bent Bøgsted. Ved de seneste tre folketingsvalg har Bent Bøgsted hver gang fordoblet sit personlige stemmetal.